Matasa ku guji jefa kan ku harkar maye -Vigilante – Dala FM Kano
Kwamandan Bijilante na unguwar Hausawa a yankin karamar hukumar Tarauni a jihar Kano, Usaini Haruna Kailo, ya ce iyaye da su kara kulawa da tarbiyyar ya’yan su, domin ganin rayuwar su ta zama abar koyi a nan gaba.
Wannan jawabin na Kwamandan Usaini Haruna na zuwa ne daidai lokacin da kungiyar ta kama wani matashi mai zukar sholisho Aminu Usman Yusuf a yankin.
Ya na mai cewa“Matukar iyayen za su kara kulawa da rayuwar ya’yan su tabbas yaran za su kaucewa fadawa cikin halin shaye-shaye kamar yadda matasa su kan jefa kan su a wannan zamani. Su ma yaran da su gujewa jefa kan su cikin halin shaye shaye-shaye, domin gudun fadawar su cikin mummunan hali”.
Wakilin mu Hassan Mamuda Ya’u ya rawaito cewa, kungiyar ta gargadi matasan yankin da su guji jefa kan su a cikin harkokin shaye-shaye.